Fundargerð samráðsfundar

vegna vinnu við stjórnunar- og verndaráætlun Þjóðgarðsins Snæfellsjökuls.

**Til fundarins var boðið Þyrluþjónustunni, Norðurflugi, Atlantsflugi, Vesturflugi og Landhelgisgæslunni.**

***Fjarfundur haldinn á Teams fimmtudaginn 27. maí 2021 kl: 10:30-11:30.***

**Fundarmenn**

* Birgir Ó. Haraldsson, Norðurflugi
* Jón Grétar Sigurðsson, Atlantsflugi
* Reynir Freyr Pétursson, Þyrluþjónustunni Helo
* Sigtryggur Kristófersson, Vesturflugi
* Jón Björnsson, fulltrúi Umhverfisstofnunar
* Linda Björk Hallgrímsdóttir, fulltrúi Umhverfisstofnunar
* Guðbjörg Gunnarsdóttir, fulltrúi Umhverfisstofnunar, ritaði fundargerð

Aðrir boðaðir voru fjarverandi.

**Dagskrá:**

1. Farið yfir markmið fundarins

Unnið er að endurskoðun á stjórnunar- og verndaráætlun fyrir Þjóðgarðinn Snæfellsjökul og var boðað til fundarins til að fá fram sjónarmið rekstraraðila með þyrluþjónustu m.a. til hugsanlegra lendingarstaða innan þjóðgarðsins í samræmi við drög að nýrri reglugerð um þjóðgarðinn.

1. Hugmyndir og umræður

**Almennt um takmarkanir.**

Upp kom spurningin hvort setja þurfi einhverjar takmarkanir, slíkt ákvæði væri íþyngjandi. Þyrlurnar eru að keppa um sama viðskiptamannahópinn og aðrir ferðaskipuleggjendur. Bent var á dóm sem féll nýlega varðandi þyrluflug á friðlýstu svæði þar sem talað var um mismunun. Neikvæð áhrif þyrluþjónustu væru orðin mýta, þyrlur væru umhverfisvænsti fararskjótinn sem skildi eftir sig minnst ummerki. Kvartanir vegna flugsins kæmu oft frá fáum einstaklingum en engar tölur eða gögn væru til um hve margir kvarta. Sagt var frá því að hljóðlátar þyrlur væru í þróun.

Hávaði frá þyrlum er það sem truflar fólk mest varðandi þær en hávaði er frá fleirum farartækjum en þyrlum.

Bent var á að í áætlun fyrir friðland að Fjallabaki væru sérstakir lendingarstaðir ekki skilgreindir heldur tilgreind þau svæði þar sem ekki mætti lenda. Hættulegt væri að stýra þyrluumferð inn á einn eða tvo staði.

Þyrluumferð yfir þjóðgarðinum hefur fyrst og fremst verið vegna útsýnisflugs en ekki hefur verið mikil ásókn í að lenda þyrlum innan þjóðgarðs. Þær hafa lent við eða í friðlöndunum að Búðum og á Arnarstapa.

**Framtíðarsýn um lendingar innan þjóðgarðsins.**

* Flugmenn sjá ekki forsendur fyrir því að banna lendingar þyrlna, það gæti verið mismunun lagalega séð. Helst vilja flugmenn að leyfilegt sé að lenda hvar sem er og hvenær sem er. Skýrar ástæður þurfi að vera fyrir hendi ef setja á íþyngjandi kröfur á eina tegund atvinnustarfsemi hérlendis. Ekki sé hægt að sjá hvernig bann við lendingum þyrlna tryggi frekar vernd.
* Ef settar verða takmarkanir á lendingar er betra að viðkvæmustu staðir verði skilgreindir og þar mætti ekki lenda í stað þess að skilgreina staði þar sem má lenda. Sett yrðu viðmið/tilmæli um lendingar á öðrum stöðum.
* Verði sérstakir lendingarstaðir skilgreindir þá verði lendingar heimilar þar án sérstaks leyfis.
* Í lagi að umferð sé takmörkuð en möguleikar á lendingum þyrftu að vera fyrir hendi.
* Leyfi gætu verið veitt tímabundið og þeim myndu fylgja tilmæli og skilgreiningar.
* Tilkynningar um ferðir þurfa að vera einfaldar og ekki meira íþyngjandi en fyrir annan atvinnurekstur. Ekki hentugt ef hringja ætti til að fá leyfi í hvert skipti sem lending væri fyrirhuguð.
* Bent var á að nota mætti viðmið Vatnajökulsþjóðgarðs en þar hafi þyrluflug aldrei verið vandamál og samstarf gott t.d. um að prófa lendingar innan þjóðgarðsins og stýra flugleiðum frá fjölmenni.
* Einnig væri fyrirkomulag að Fjallabaki gott.
* Þeir staðir sem mestur áhugi er á að lenda þyrlum innan þjóðgarðsins eru toppur Snæfellsjökuls, Djúpalónssandur og Dritvík. Ekki gott að hafa einn eða tvo staði, betra er að dreifa álaginu.

1. Afurð fundarins: Þjóðgarðurinn vinnur áfram úr hugmyndunum og setur inn í stjórnunar- og verndaráætlunina.

Fleira ekki rætt og fundi slitið.

Eftir fundinn barst tölvupóstur frá Norðurflugi með mörgum góðum ábendingum og voru þær sem viðkoma stjórnunar- og verndaráætlun þjóðgarðsins settar inn í fundargerðina.